Elkeen van die hoofkarakters het sy eie sjarme. Kodesh is die perfekete Belle, ’n vrou wat haar nie aan die neus laat lei nie en nie laat voorsê nie. Luitingh verwissel seepglad van monster tot prins. Oor Jonathan Roxmouth se Gaston word reeds gefluister dat hy (uit die betroubaarste bron van almal) as die beste Gaston tot nog toe beskryf word. Hy het die indrukwekkende statuur wat nodig is en hy klim volledig in die pronker se stewels.
Jy voel dan ook inderdaad of jy vir die duur van die vertoning iewes in die West End sit. Meer as ’n tikkie trots kom lê in jou hart vir dié rolverdeling wat die stempel plaas op die skouspel en die produksie trots Suid-Afrikaans maak.